<classify> Katika mchezo huo uliochezwa usiku, JKT Ruvu ndio waliokuwa wa kwanza kufunga bao mapema lililowekwa nyavuni na Gaudence Mwaikimba ambaye alisajiliwa na timu ya JKT akitokea timu hiyo ya Azam.Aidha, Kipre Tchetche alisawazisha baadaye na hadi kipindi cha kwanza kinamalizika timu hizo zilikuwa na sare ya bao 1-1. Kipindi cha pili dakika zikiwa zinaelekea mwishoni mwa mchezo mchezaji wa JKT Ruvu Najim Magulu aliifungia JKT Ruvu bao la pili baada ya beki wa Azam Bryson Raphael kuanguka wakati akijaribu kuokoa na kipa Aishi Manula kupotea na kumpa nafasi mchezaji huyo kufunga kiulaini.Ushindi huo umevunja rekodi ya Azam ambao walionekana kuwa moto kwa kutopoteza mchezo wowote kuanzia michuano ya Kombe la Kagame hadi michezo yao ya kirafiki waliyocheza sehemu tofauti.Kocha Mkuu Hall alikuwa akijaribu kuwapa nafasi vijana ambao wamepandishwa na kupima uwezo wao kutokana na wachezaji wengi tegemeo kuwepo katika kambi ya timu ya taifa.Msemaji wa Azam Jaffar Idd alisema licha ya kupoteza mchezo huo, tayari Kocha ameona mapungufu kwa baadhi ya wachezaji wake hivyo atayafanyia kazi. Mchezo ulikuwa ni mzuri kila timu ilionyesha kujiandaa vyema, Kocha ameshaona mapungufu tunaamini atayafanyia kazi katika mchezo mwingine wa kirafiki utakaochezwa Ijumaa, alisema.Azam FC wanatarajiwa kucheza na Ruvu Shooting kesho kwenye uwanja wa Mabatini, timu zote zikijiimarisha kwa ajili ya maandalizi ya Ligi Kuu Tanzania Bara itakayoanza wiki ijayo.  <topic>: michezo 